google/wiki40b huggingface dataset:
Vändåtberget

Vändåtberget er et 345 ha stort naturreservat i Örnsköldsvik kommune i Sverige. Det ligger fem kilometer nord for Locksta, og omfattet da det ble opprettet i 1989 et skogsområde. Bakgrunnen for opprettelsen var et ønske om å bevare et relativt urørt ekosystem, og la dette få utvikle seg fritt videre samtidig som en ønsket å gjøre det tilgjengelig for publikum l begrenset omfang. Innenfor reservatets grenser ligger sjøene Inner-Abborrtjärnen, Älgtjärnen, Lill-Abborrtjärnen og Stor-Abborrtjärnen.
Pirin

Pirin (bulgarsk: Пирин) er en fjellkjede sørvest i Bulgaria. Den høyeste toppen er Vihren på 2 914 moh. Fjellkjeden strekker seg 40 km nordvest–sørøst, og er rundt 25 km bred. Det meste av kjeden ligger innenfor Pirin nasjonalpark.
Pirin er kjent for et rikt dyre– og planteliv. Mye av området er skogkledd med den beste barskogen i Bulgaria, deriblant arter som en kun finner på Balkan som silkefuru, ormehamfuru og kong Boris' edelgran. Av dyr finnes blant annet ulv og brunbjørn.
Byen Bansko, et viktig turist– og vintersportssted, ligger på nordøstsiden av Pirin. Byen Razlog ligger i en dal mellom Pirin i sør og Rilafjellene i nord.
Forfall

Opplegg

Forsøket gikk ut på at Kristopher Schau skulle tilbringe én uke i et utstillingsvindu på Karl Johans gate i Oslo. Her kunne han verken vaske seg eller gå ut, og han kunne kun spise usunn og fetende mat. I tillegg til det fysiske forfallet skulle Schau kun utsette seg for kulturelle inntrykk som han selv mente var egnet til å fremprovosere åndelig forfall. 
Gjennom avstemninger på Internett var seerne med på å bestemme hva Schau skulle bli utsatt for gjennom prosjektet. Schau deltok også i samtaler med seerne på Internett.
Sentralkommisjonen for disiplininspeksjon

Sentralkommisjonen for disiplininspeksjon ((forenklet kinesisk: 中国共产党中央纪律检查委员会; tradisjonell kinesisk: 中國共產黨中央紀律檢查委員會; pinyin: Zhōngguó Gòngchăndăng Zhōngyāng Jìlǜ Jiănchá Wĕiyuánhuì; gjerne forkortet til 中纪委) er en organisasjon understilt nasjonalkongressen til Kinas kommunistparti og som har til oppgave å bekjempe korrupsjon og annet ugagn blant partikadrene.

Navnet

Organet ble opprettet i 1927 under navnet Dek kinesiske kommunistiske partis kontrollkommisjon; skiftet til det nåværende navn fant sted i 1949, etter at Folkerepublikken Kina var blitt etablert. I perioden 1955 til 1978 var det igjen kjent under sitt opprinnelige navn.
Kastanjeminermøll

Utseende

Den er 6–7 mm lang med et vingespenn på 7,0–9,5 mm. Hodet har røde hår, og antennene er nesten like lange som forvingene. Thorax og forvingene er rødbrune. Forvingen har hvite streker med svarte kanter. Bakvingene og abdomen er grå, og føttene er hvitaktige med svarte flekker.

Levevis

De første voksne individene om våren dukker opp mellom begynnelsen av april og siste halvdel av mai avhengig av været. Hunnen legger opptil 184 egg enkeltvis oppe på bladet. Larven lager et hull i bladoverflaten og eter så av det bløte vevet inne i bladet. Det er fire larvestadier, og larven utvikles i løpet av 25–35 dager. Årets første generasjon av voksne individer viser seg i midten av juni til slutten av juli. Det er to til fire generasjoner i løpet av året avhengig av temperaturen. Arten overvintrer som puppe blant døde blad.
Bladet får en gul eller brun flekk der larven har vært. Noen få flekker har ingen betydning, men hvis hele bladet blir dekket, vil det visne og falle av. Det er helst hestekastanje som angripes, men kastanjeminermøll er en sjelden gang funnet på spisslønn og platanlønn. Eksperimenter med andre arter i hestekastanjeslekta viser at møllen angriper noen arter, mens larven ikke kan utvikle seg på andre arter. Angrepene kommer så seint på året at trærne ikke dør på grunn av dem, men trærne blir svekket og kan lettere dø av andre årsaker. Den estetiske virkningen er derimot stor på dette treslaget som er mye plantet i byer og tettsteder.
Snylteveps, hovedsakelig fra familien Eulophidae, men også fra familiene Eupelmidae, Pteromalidae, Braconidae og Ichneumonidae, angriper larvene, men spiller liten rolle i å begrense populasjonen. Blåmeis, kjøttmeis og løvmeis jakter på larver og pupper, og det gjør også løvgresshoppen Meconema meridionale og gulløyet Chrysopa carnea.

Utbredelse

Arten ble først oppdaget tidlig på 1980-tallet nær Ohridsjøen i Nord-Makedonia, og artsbeskrivelsen ble publisert i 1986. Den spredte seg eksplosivt i Europa. Den brukte for eksempel bare fem år på å spre seg i hele Polen, og her ekspanderte den 100 km i året. I 2002 nådde den Sverige, Danmark og Storbritannia.
I Norge er den funnet i Botanisk hage på Tøyen i Oslo og i Sarpsborg i Østfold. I den norske fremmedartslista er arten vurdert til lav risiko på grunn av begrenset invasjonspotensiale og ingen kjent økologisk effekt.
Opprinnelsen var lenge et mysterium. Vill hestekastanje forekommer i området der kastanjeminermøll ble oppdaget, men den raske ekspansjonshastigheten tydet på at den var en nykommer. Kastanjeminermøll er den eneste europeiske arten i slekta Cameraria. De fleste artene i denne slekta forekommer i Nord-Amerika, men Øst-Asia var også en mulighet.
DNA-sekvensering viser at den genetiske variasjonen er stor blant møll på vill hestekastanje på sørlige Balkan, mens variasjonen er mye mindre ellers i Europa. Ved å undersøke herbarieeksemplarer har en funnet ut arten forekom allerede i 1879. Disse resultatene tyder på arten hører hjemme på Balkan.
Rosanna Arquette

Tidlig liv

Arquette ble født i New York, hennes foreldre var skuespillerne Lewis Arquette og Brenda Denaut. Hennes farfar var skuespiller og komiker Cliff Arquette. Hun er søsteren til Patricia, David, Richmond og Alexis Arquette, som også er skuespillere. 
I 1963 flyttet Arquettes familie til Chicago, der faren var manager for et teater i flere år. Da Rosanna var 11 år gammel flyttet foreldrene hennes til en kommune i Front Royal i Virginia. Arquette gjorde det ikke spesielt bra på skolen, og i 1974 haiket hun tvers over landet sammen med tre eldre tenåringer, for til slutt å ende i San Francisco. I San Francisco arbeidet hun på diverse opplevelsesparker før hun fikk sin profesjonelle teaterdebut den 27. mai 1977, da hun hadde en rolle i Story Theatre-musikalen Ovid's The Metamorphoses på Melrose Place i Los Angeles.

Karriere

I Hollywood fikk hun sine første roller som tenåringer med problemer. Noen få år senere fikk hun mer modne roller. I tillegg til kinofilmer har Arquette opptrådt i TV-filmer. I 1982 mottok hun en nominasjon til en Emmy-pris for TV-filmen The Executioner's Song. Senere har hun spilt i flere kinofilmer og TV-filmer, og hun har arbeidet med noen av de mest anerkjente filmregissørene over de siste 20 årene.
Arquettes første hovedrolle var i John Sayles' Baby It's You, en kritikerrost film som hadde få besøkende i kinosalene. Hun var også med i filmene Jakten på Susan, Natt på Mannhattan og Spill med døden.
I 1989 fikk hun tilbud fra Martin Scorsese om en rolle i New York Stories. Siden den gang har Arquette opptrådt, med få unntak, i en eller flere filmer hvert år, og enkelte av dem er møtt med stor interesse og gode kritikker, slik som Pulp Fiction og David Cronenberg-filmen Crash. 
I 1990 opptrådte Arquette naken i Playboys septembernummer, selv om hun hverken visste om bildene eller hadde godkjent dem.
Arquette er mest kjent for sin karriere som skuespiller, men i løpet av de siste årene har hun også utvidet til regi. Nylige filmer som hun har regissert inkluderer dokumentarene Searching for Debra Winger (2002) og All We Are Saying (2005), i begge filmene arbeidet hun både som produsent og regissør

Privatliv

Arquette giftet seg da hun var 19 år gammel med regissør og komponist Tony Greco. De to tok ut skilsmisse i oktober 1980. I 1986 giftet hun seg med komponist James Newton Howard, men også dette ekteskapet endte i skilsmisse. En periode var hun samboer med Peter Gabriel.
I 1993 giftet hun seg med restauranteier Jon Sidel. Ett år senere fødte hun en datter, Zoe Blue Sidel. Arquette arbeidet i denne perioden intensivt, og var sjelden hjemme, noe som igjen førte paret til skilsmisse.
I det siste har Arquette gått ut og reklamert for oppmerksomhet rundt bryskreftsaken, mens hun fortsatt arbeider som skuespiller og regissør. I filmen Searching For Debra Winger intervjuet hun flere kjente skuespillerinner (for det meste mellom 30 og 60 år gamle) for å finne ut om det var praktisk mulig for en arbeidende skuespillerinne å samtidig ha en familie.
Terrorangrepet i Jerusalem 6. mars 2008

Bakgrunn

Israelske sikkerhetsstyrker har vært i beredskap siden 12. februar 2008, etter at Hizbollah påstod at Israel stod bak bilbomben som drepte Hizbollahs øverstkommenderende Imad Moughniyah i Syria.
Den spente situasjonen på Gazastripen preget også Midtøsten i perioden før angrepet. 1. mars ble over 100 palestinere drept under israelske angrep, deriblant 8 barn Minst 150 palestinere skal ha blitt såret under angrepene, og minst 2 israelske soldater ble drept i kamphandlinger. Den siste uken før terrorangrepet ble så mange som 127 palestinere drept i ulike israelske angrep på Gazastripen, mens palestinske rakettangrep i samme periode drepte tre israelere.

Angrepet

Studentene var samlet på skolen i forberedelser av en seremoni i forbindelse med at den jødiske kalenderen nå går inn i en ny måned, der høytiden Purim er blant merkedagene.
En angriper gikk inn på skolen gjennom hovedinngangen, og videre inn i biblioteket på skolen der omtrent 80 mennesker var samlet, og åpnet så ild med automatvåpen mot disse. Angriperen skal ha tatt seg inn i den jødiske skolen ved å gi seg ut for å være utkledd som ortodoks jøde eller student.
Skytingen skal ha pågått i ti minutter. En student ved skolen, Yitzhak Dadon, fortalte etter hendelsen at han hadde skutt mot angriperen fra et tak like ved, og at han hadde truffet ham i hodet med to skudd, før en israelsk soldat drepte angriperen.

Skader

Åtte ble drept og mellom 35 og 40 skadd i angrepet. Én av de drepte var 26 år gammel, de andre var mellom 15 og 19 år gamle.

Gjerningsmann

Angriperen var en israelsk statsborger av palestinsk avstamning, som av israelsk politi ble identifisert som Alaa Hisham Abu Dheim. Ifølge ulike kilder skal Abu Dheim tidligere ha jobbet som sjåfør på rabbinerskolen. Abu Dheim bodde sammen med sin familie i det israelsk-okkuperte Øst-Jerusalem.

Ansvar

Organisasjonen Hizbollahs tv-stasjon fortalte i en fjernsynssending at den tidligere ukjente gruppen «Imad Mughniyeh og Gazas martyrer», tok på seg ansvaret for angrepet. Forholdet mellom Hizbollah og gruppen var ikke kjent når nyheten kom.
I dagene etter angrepet ble åtte personer arrestert av israelsk politi.
Roko Blažević

Bakgrunn

Blažević ble født i Split i 2001 og vokste opp i en musikalsk familie. Han begynte å synge allerede som barn og lærte etter hvert å spille piano og orgel. Som 12-åring ble han med i en lokal sanggruppe, og siden har han deltatt i flere talentshow i Kroatia og utlandet. Blant disse er Imagine Festival i Brussel og det kroatiske tv-showet Zvjezde (stjerner), der han hadde sangeren Jacques Houdek som mentor. Roko vant også det serbiske tv-showet Pinkove Zvezdice (Pinks stjerner) i 2017.
I februar 2019 deltok han i den tv-sendte sangkonkurransen Dora 2019 med sangen «The Dream». Han vant konkurransen etter å ha fått toppoeng fra både juryene og tv-seerne, og han fikk dermed representere Kroatia i Eurovision Song Contest 2019 i Tel Aviv i Israel. Han ble imidlertid ikke blant de ti beste i sin semifinale og kvalifiserte seg dermed ikke til finalen lørdag 18. mai.
Korinthia

Geografi

I nord og vest finner en store jordbruksområder der det blir dyrket oliven, tomater, grønnsaker, mens mindre fjell dominerer i vest og i sør. Det høyeste fjellet er Kyllini i vest og den største innsjøen er Stymfalossjøen i sørvest. 
Korinthia har varme somre og milde vintre, men kan få en del snø i fjellene om vinteren.

Historie

Fra 1833 til 1899 var Korinthia slått sammen med Argolida i prefekturet Argolidokorinthia og inkluderte øyene Hydra, Spetses og Kythira. Argolis ble igjen en del av Korinthia i 1909. Førti år seinere, i 1949, ble prefekturene skilt fra hverandre igjen.

Økonomi

Hovednæringene er turisme og jordbruk. Fram til 1950-årene dominerte jordbruket økonomien, men turistindustrien har stadig tatt mer og mer over.
Ford Edge

Ford Edge (2006–) er en mellomstor SUV fra den amerikanske bilprodusenten Ford.
Den første generasjonen hadde bensinmotoren Ecotec, men ble ikke solgt i Norge. Den ble bygd i byen Oakville, Ontario, Canada. HySeries var en hybridbil med elektrisk såvel som hydrogenbasert drift. Den ble brukt i Quantum of Solace.
Den andre generasjonen ble solgt i Norge fra 2017, som storebror til  Ford Kuga. Den kom kun med Duratorq dieselmotor og firehjulsdrift. Rimeligste modell kostet i 2017 litt over 600 000 kroner.
Manzanillo internasjonale terminal

Manzanillo internasjonale terminal (forkortelse: MIT, UN/LOCODE: PAMIT) er lokalisert i den østlige, atlanterhavsinngangen til Panamakanalen i Manzanillo-bukta, Panama. Det er et distribusjonsenter for skipslast og kargo bestemt for byer i Panama og for nærliggende land i Mellom-Amerika og Karibia. Det er en av de største havneanlegg for omlastning av skipskontainere i regionen og har direkte tilgang til Colóns frihandelssone, som ligger rett ved.

Historie

Prosjektområdet til MIT, da kjent som South Coco Solo, var en amerikansk militærbase tilhørende US Navy under den andre verdenskrig. Basen ble gitt tilbake til Panama under Torrijos-Carter-traktatene i 1977.
I løpet av 1980-tallet ble området benyttet som et lager og distribusjonssenter for kjøretøy til Latin-Amerika. For å unngå kostnader og logistikk forbundet med å flytte kjøretøyer til og fra Cristóbal, ble det besluttet å bygge et kaianlegg av typen roll-on-roll-off (RORO) for distribusjon og lagring og dermed direkte import og eksport av kjøretøy på stedet. Således ble det opprinnelige konseptet MIT født.
I august 1993 vokste det opprinnelige RORO-konseptet til en verdensomspennende omlastingsterminal for skipskontainere med over 1 200 meter kaianlegg med store kraner og et moderne datasystem for å håndtere og administrere terminaltrafikk. Endestasjonen mot Atlanterhavet for den ombygde Panama-jernbanen ble bygget rett ved. MIT begynte driften den 16. april 1995.
Terminalens totale areal er 520 000 km² med et lagringsområde for kontainere på 37 000 TEU (en måleenhet i volum for skipskontainere).
Chaouia-Ouardigha

Chaouia-Ouardigha er en av Marokkos regioner. Den har 1 655 660 innbyggere (2. september 2004), og et areal på 16 845 km². Regionens administrative hovedstad er Settat.
Regionen er inndelt i 4 provinser: Ben Slimane, Berrechid, Khouribga og Settat.
Detasjement

Et detasjement (fra fransk détachement) er en mindre, utskilt militærstyrke med en selvstendig oppgave, eller et spesialoppdrag som skiller seg fra hovedstyrkens oppdrag
Vanligvis er dette en del av en større enhet som blir geografisk lokalisert et annet sted enn enheten den organisasjonsmessig tilhører. Hensikten er normalt å støtte, eller gi økt kapasitet på et felt, til den avdelingen som blir forsterket med detasjementet. Et detasjement kan ha en fastsatt sluttdato, eller det kan ha en åpen sluttdato. I sistnevnte tilfelle vil detasjementet fungere som en fast avdeling i mottakeravdelingen.
F.eks. kan et batteri fra en artilleribataljon bli detasjert og samlokalisert med en infanteribataljon med den hensikt å gi ildstøtte til infanteribataljonen. Batteriet vil da kommandomessig være underlagt infanteribataljonen, selv om den organisasjonsmessig fremdeles eies av artilleribataljonen.
Et annet eksempel kan være en helikopterving som blir detasjert fra en skvadron og blir samlokalisert med kystvakt eller fregattvåpenet for å ha helikopterkapasitet i geografisk nærhet til en av sjøforsvarets baser.
Catalagzi kullkraftverk

Catalagzi kullkraftverk er et kullkraftverk i provinsen Zonguldak i Tyrkia. Det har en installert produksjonskapasitet på 420 MW fordelt på 8 blokker / turbiner. Eier er Elektrik Uretim AS.
Anlegget ble utbygd i årene 1948–1991. Brenselstypen er steinkull (antrasitt).
Staude

En staude er en flerårig urteaktig plante. Plantens overjordiske deler visner bort i kulde- eller tørkeperioder, mens roten overlever. Hos enkelte stauder overlever også de overjordiske delene (blad og skudd) kulde og tørke, disse staudene kalles eviggrønne stauder. Ordet staude brukes helst om prydplanter.
Citroën C4 Picasso

Citroën C4 Picasso fra den franske bilprodusenten Citroën kommer i to utgaver, C4 Picasso og Grand C4 Picasso.

C4 Grand Picasso: 2006-2012

C4 Grand Picasso er den første bilen lansert med Visiospace utseende, noe som innebærer at den har større vindusflate i kupeen enn vanlig. Den har 2m² frontrute, og kan leveres med glasstak som går bakover til tredje seterad.
Dette er en syvseters bil, hvor bakerste seterad kan felles ned i setegulvet.

C4 Picasso: 2006-2012

C4 Picasso er den minste av C4 Picasso-bilene. Citroën lanserte den som etterfølgeren etter Grand Picasso, og  dermed en bil med litt mer sportslige kjøreegenskaper enn Grand Picasso.
Hovedforskjellene er at Grand-modellen har en mer tverr bakende, en seterad mer, og en litt annen vindusprofil for sidevinduene. Bakenden til Grand modellen er også litt lengre, noe som gjør at denne modellen har bagasjerom selv om den har tre seterader.
Begge bilene leveres med de samme kombinasjonene av motor og gearkasse, samme utstyrsnivåene, innredning og akselavstand.

C4 Grand Picasso: 2013-

C4 Picasso er den største av C4 Picasso-bilene. Denne har syv seter.

C4 Picasso: 2013-

C4 Picasso er den minste av C4 Picasso-bilene. Denne har kun fem seter.
Conodonter

Systematikk

Funn av fossile bløtdeler har avslørt at de mystiske fossilene har vært del av et kjeveaparat, sannsynligvis fra et ryggstrengdyr, og muligens et primitive virveldyr. En vanlig plassering av conodontene er son en egen klasse av virveldyr, basert på at de har en ryggstreng, V-formede myotomer og (antagelig) øyne. Det er på den annen side ikke nødvendigvis sikkert at kjeveapparatet er homolog med virveldyrenes tenner. De ser ut til å ha vært dekket av hud, og kan ha vært et fangstapparat for partikler slik man finner hos lansettfisk.
Forholdet mellom de forskjellige conodontene er heller ikke avklart. Protoconodonta betår stort sett av løse tann-likende elementer, mens Paraconodonta og Euconodonta består av mer velutviklede kjeveapparater, men med forskjellige antall og form på elementene. Alle fossiler av hele dyret med bløtmateriale er av Euconodonter. Det finnes flere tolkninger av forholdet mellom disse gruppene, men den vanligste er at Protoconodontene har gitt opphav til både Paraconodonta og Euconodonta, eller at Protoconodnta har gitt opphav til Paraconodonta som igjen har gitt opphav til Euconodonta. Det er imidlertid ikke sikkert at disse gruppene er noen naturlig enhet, for eksempel kan Protoconodonta var fossiler av en forløper for pilormer, og derved ikke være i slekt med de øvrige conodontene.
Völkischer Beobachter

Völkischer Beobachter var avisen til Det nasjonalsosialistiske tyske arbeiderparti (NSDAP) fra 1920 til 1945. Først var den en ukeavis, men ble dagsavis fra  8. februar 1923.
Denne avisen, som betegnet seg som «Kampblad for Stortysklands nasjonalsosialistiske bevegelse» (Kampfblatt der nationalsozialistischen Bewegung Großdeutschlands) hadde sin forløper i Münchner Beobachter, som ble kjøpt i 1918 av Thuleselskapet og gitt det nye navnet Völkischer Beobachter i 1919. NSDAP kjøpte den i 1920 etter initiativ fra Dietrich Eckart, som ble avisens første redaktør. Avisen ble utgitt på Eher Verlag som var eid av Rudolf von Sebottendorf.
Til å begynne med var opplaget på 8 000, men høsten 1923 økte det til 25 000. Det året ble så Alfred Rosenberg redaktør. Da NSDAP ble forbudt etter ølkjellerkuppet den 9. november 1923, måtte også Völkischer Beobachter innstille. Men da partiet på nytt ble tillatt den 26. februar 1925, kom også avisen i gang igjen. Opplaget steg etter nazibevegelsens gjennombrudd. I 1931 var opplaget på over 120 000, og i  1944 var det på 1,7 millioner eksemplarer.
Det siste nummeret av Völkischer Beobachter kom ut i slutten av april 1945, noen få dager før Tysklands kapitulasjon under annen verdenskrig.
Ocean liner

Ocean liner er et skip som er designet primært for passasjertransport over åpent hav fra en havn til en annen i henhold til en ruteplan. Linerne kan også føre last eller post, og kan noen ganger bli brukt til andre formål (for eksempel som lystbåter eller hospitalskip).
Ocean linere har vanligvis forsterket skrog med et høyt fribord for å tåle grov sjø og vanskelige forhold som oppstår på åpent hav - ikke minst vinterstid i Nord-Atlanteren. I tillegg blir de ofte bygd med tykkere skrog enn det som brukes på cruiseskip, og de har rikelig kapasitet til bunkers, mat og andre forbruksvarer for lange reiser. Ved byggingen av RMS «Queen Mary 2» som ble levert i 2004 gikk det med 40% mer stål enn ved bygging av et standard cruiseskip.
Fra slutten av 1800-tallet til frem til 1960-tallet var skip i interkontinental rutetrafikk den dominerende formen for persontransport mellom kontinentene, men fremveksten av langdistansefly etter andre verdenskrig førte til økende konkurranse og stigende antall flypassasjerer. Med Boeing 707 som kom i 1958 ble den transatlantiske reisetiden kortet ned til mellom 5-6 til 8 timer og med bredbuksflyet Boeing 747 som ble satt i trafikk i 1970 ble prisene overkommelige for langt flere, og stadig flere ocean liners ble satt inn i cruisetrafikk. Med unntak av Cunard Line, opphørte transatlantisk passasjertrafikk med ocean liners i 1986.  I 2015 var Cunards RMS «Queen Mary 2» det eneste skipet som fortsatt var i tjeneste som ocean liner.
Lasteskip som kjører etter en ruteplan kalles linjeskip. Kategorien omfatter ikke ferjer eller andre fartøy i kystfart, og er heller ikke dedikert cruiseskip hvor selve seilasen og stedene som anløpes, og ikke transport, er det viktigste formålet med turen. Heller ikke inkluderer trampskip, selv om de var rustet til å håndtere et begrenset antall passasjerer. Noen rederier referere til seg selv som «linjerederier» og deres containerskip, som ofte går i faste ruter med faste planer, som «liners».
Reggaeton

Reggaeton, også stavet Reggaetón, er en musikkform som ble populær blant den latinamerikanske befolkningen tidlig på 1990-tallet. Musikkformen har senere spredd seg videre til Nord-Amerika, Europa, Asia og Australia. Musikkstilen stammer opprinnelig fra Panama og blander jamaicansk musikkinnflytelse fra reggae med dancehall og latinamerikansk musikk som for eksempel bomba, plena, merengue og bachata i tillegg til hiphop og rapping på spansk, engelsk eller «Spanglish». Reggaeton har vært en berikelse for den spanske ungdommen, særlig de fra Puerto Rico, fordi mange har funnet sin egen identitet i musikksjangeren. Innflytelsen av reggaetonsjangeren har spredd seg til større latino-miljøer i både USA og resten av det latinamerikanske publikumet.
Selv om denne sjangeren henter inspirasjonen sin fra hiphop og jamaicansk dancehall, vil det være feil å definere reggaeton som den spanske eller latinske versjonen av disse sjangrene; Reggaeton har sin egne spesielle rytme, mens latinsk hiphop er hiphop laget av artister fra latinske områder. Rytmen som kjennetegner reggaeton er “Dem Bow.” (Navnet er en referanse til tittelen på Shabba Ranks' dancehall hit som først gjorde reggaeton populær på begynnelsen av nittitallet.)
Reggaetons opprinnelse representerer en hybrid av mange forskjellige musikalske sjangere og innflytelse fra flere land i Karibia, Sør-Amerika og USA. Reggaeton assosieres imidlertid mest med Puerto Rico, siden det var her musikkstilen senere ble popularisert og mest berømt, og hvor mange av de nåværende stjernene kommer fra.

En type erotisk dans, som kalles perreo, har tilknytning til reggaeton.
Balintus tityrus

Utseende

En middelsstor stjertvinge med litt tilspissede forvinger (i alle fall hos hannen) og to lange stjerter på bakvingen. Hannens overside er skinnende blå med bredt svarte ytterkanter. Undersiden er brun med hvite tegninger og en skarpt rød stripe langs bakvingens ytterkant.

Utbredelse

Arten lever i Colombia.